Teirus
Teirus – ežeras pietų Lietuvoje, Lazdijų rajone, 4 km į rytus nuo Veisiejų. Išsitęsęs šiaurės vakarų–pietryčių kryptimi 1,2 km, plotis iki 0,27 km. Altitudė 121 m. Krantai aukštoki, apaugę siauru medžių ir krūmų ruožu, aplink plyti dirbami laukai. Atabradas platus, ežero dugnas padengtas sapropelingu ir dumblingu moliu. Pietinis galas užpelkėjęs. Per Teirų prateka upelis link pietuose tekančio V-2 upelio (Vilkaičio ežero intakas). Šiaurine pakrante eina kelias  134  Leipalingis–Lazdijai–Kalvarija , netoliese įsikūrę Paterų ir Šadžiūnų kaimai. Vandenvardžio Teirùs kilmė neaiški. Galbūt tai šaknies tyr- (> tyras) atmaina.